Fergie, Siddie en NuwelandSyd Nomis in 1970 teen die All Blacks. (Foto: Bill’s Rugby Blog) In Nieu-Seeland word daar steeds getreur en gerou oor die ou Lancasterpark-rugbystadion in Christchurch wat nou finaal platgestoot word nadat dit ŉ paar jaar gelede in ŉ aardbewing beskadig is. Daar waar soveel All Black en Canterbury-helde gebore is, waar Tiny Naude die Bokke in 1965 met ’n lang strafdoel in die modder laat wen het, waar legendes hul eerste tree na roem gegee het, waar drome bewaarheid is en loopbane beëindig is. Daar waar soveel emmers bloed , sweet en trane gestort is. Dis Saterdag in Kaapstad glo Nuweland se beurt om te groet, al skerm die Westelike Provinsie se rugbybase ook al hoe. Die eens trotse en tradisieryke stadion se dae is getel. Sy doel is uitgedien en net soos die ou Loftus Versfeld, ou Ellispark, Pam Brink, die Boet Erasmus-stadion en Olënpark sal Nuweland binnekort statistiek word. Toe die oud-Springbokvleuel, Syd Nomis, Saterdagoggend aan ŉ hartaanval oorlede is enkele dae nadat hy 75 geword het, het die gedagtes dadelik na Nuweland teruggedwaal. Jare gelede is daar mos vas geglo dat daar ŉ altyd speler van Joodse afkoms in die Springbokspan moet wees om geluk te bring. Dink maar aan Morris Zimerman, Louis Babrow, Doug Smollan, Okey Geffin, Cecil Moss, Wilf Rosenberg, Joe Kaminer, Alan Menter (hy was saam met die Springbokke in 1969 op toer, maar hy het nooit in ŉ toets gespeel nie), Nomis en Joel Stransky. As my inligting korrek is, het spelers van Joodse afkoms in 78 toetse vir die Bokke gespeel, waarvan hulle 57 keer aan die wenkant was. Dis ŉ wenpersentasie van 73 persent, en boonop het ses kragmetings gelykop geëindig. ♦ Wanneer die Bokke Nuweland Saterdag in die derde toets teen Engeland groet, sal die verhaal van 8 Augustus, 1970 hom weer afspeel. Nomis, die liefling-vleuel van Springbokrugby, se voortande is deur die All Black-heelagter Fergie McCormick, uitgeslaan toe hy hom sonder die bal te pletter geloop het. McCormick is vroeër vanjaar in April aan keelkanker oorlede en was tot met sy dood bitter oor die voorval toe hy uitgekryt is en het Suid-Afrika se vyand nommer een geword. Anders as die joviale Nomis, was McCormick glo nors, befoeterd en kortaf. Tot en met sy dood het hy in sy onskuld geglo, koerantuitknipsels van die voorval bewaar en ŉ ou rolprent van die toets oor en oor bestudeer om sy onskuld te bewys. Die All Blacks het die dag met 9-8 gewen, maar die Bokke het voortgegaan om die reeks met 3-1 te beklink. McCormick het baie goeie herinneringe aan Lancasterpark gehad, dáár waar hy die baie van sy 222 wedstryde vir Canterbury gespeel. Maar vir Nuweland en Nomis?